เมแกนเดอะสตัลเลียน

เมแกน โจวาน รูธ พีต (; เกิด 15 กุมภาพันธ์ ค.ศ. 1995) หรือชื่อในวงการคือ เมแกนเดอะสตัลเลียน (Megan Thee Stallion) เป็นแร็ปเปอร์ชาวอเมริกันจากฮิวสตัน รัฐเท็กซัส เธอได้รับความสนใจเป็นครั้งแรก หลังจากวิดีโอการแร็ปฟรีสไตล์ของเธอได้รับความนิยมบนสื่อสังคมในอินสตาแกรม

เมแกนเดอะสตัลเลียนเซ็นสัญญากับ 300 เอนเตอร์เทนเมนต์ ในปี 2018 และปล่อยมิกซ์เทปชื่อ ฟีเวอร์ (2019), เอกซ์เทนเดดเพลย์ ชูกา (2020) และสตูดิโออัลบั้มเปิดตัวที่ได้รับความนิยมอย่าง กูดนิวส์ (2020) ทุกอัลบั้มประสบความสำเร็จกับการปรากฏในสิบอันดับแรกบนชาร์ต บิลบอร์ด 200 ซิงเกิลของเธอ "ซาเวจรีมิกซ์" ร้องรับเชิญโดยบียอนเซ่ และ "วับ" ที่เธอร้องรับเชิญให้คาร์ดิ บี ทั้งสองเพลงนี้ขึ้นถึงอันดับหนึ่งบน บิลบอร์ด ฮอต 100 

ตลอดอาชีพนักร้องของเธอ เมแกนเดอะสตัลเลียนได้รับรางวัลมากมาย รวมถึงเบตอะวอดส์หกครั้ง, เบตฮิปฮอปอะวอดส์ห้าครั้ง, เอ็มทีวีวิดีโอมิวสิกอะวอดส์สองครั้ง และรางวัลแกรมมีสามครั้ง ในงานประกาศรางวัลแกรมมีครั้งที่ 63 เธอกลายเป็นแร็ปเปอร์หญิงคนที่สองถัดจากลอรีน ฮิลล์ ที่ชนะรางวัลศิลปินหน้าใหม่ยอดเยี่ยม ในปี 2020 นิตยสาร ไทม์ จัดให้เธออยู่ในรายชื่อ 100 บุคคลที่ทรงอิทธิพลที่สุดในโลก

อ้างอิง

แหล่งข้อมูลอื่น
 
 

บุคคลที่เกิดในปี พ.ศ. 2538
บุคคลที่ยังมีชีวิตอยู่
นักร้องหญิงชาวอเมริกันเชื้อสายแอฟริกา
ผู้ที่ได้รับรางวัลแกรมมี